Ad Attilio Maccioni

T’improvviso, Maccioni, duas rimas
in risposta a sas tuas caras tantu
pienas de troppu laudes e vantu
ca deo non merito su ch’affirmas.

Però est signu certu chi m’istimas
e de sos frades cudd’affettu santu
est pro me de cunfortu e de incantu
chi mi torran sas fantasias primas.

Sighi, Maccioni, sighi e peses boghe
comente deo t’auguro potente
pro su nostru destinu tristu e caru.

Deo solu che chelvu bivo inoghe
ma ogni bonu cantore m’est parente
e che frade l’abbrazzat Montanaru.